ตลาดรอยืนยันแนวโน้มเศรษฐกิจสหรัฐ ผ่านจีดีพีไตรมาส 3
โดย...วรดา ตันติสุนทร
24 ต.ค. 2559

โดย...วรดา ตันติสุนทร 
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.80-35.30 ในสัปดาห์นี้ โดยตลาดกลับมาเคลื่อนไหวตามโอกาสการขึ้นดอกเบี้ยของสหรัฐในเดือน ธ.ค. ซึ่งตัวเลขเศรษฐกิจสำคัญในสัปดาห์นี้คือ จีดีพีไตรมาส 3 ของสหรัฐ ที่ตลาดมองว่าจะขยายตัวราว 2.5% เทียบกับไตรมาสก่อนหน้า เร่งตัวขึ้นจากไตรมาส 2 อยู่ที่ 1.4% นอกจากนี้ยังมีตัวเลขเศรษฐกิจสำคัญของสหรัฐที่อาจส่งผลต่อการคาดการณ์ขึ้นดอกเบี้ยของตลาด ประกอบด้วย ยอดคำสั่งซื้อสินค้าคงทน ดัชนีความเชื่อมั่นผู้บริโภค อีกทั้งคอมเมนต์จากผู้กำหนดนโยบายการเงินสหรัฐหลายท่าน อาจทำให้ตลาดปรับการคาดการณ์ดอกเบี้ยของเฟดได้ ทั้งนี้ ในสัปดาห์หน้า เรายังคาดว่าสภาพคล่องในตลาดยังอาจเบาบางอยู่ ทำให้ค่าเงินบาทเคลื่อนไหวในกรอบที่กว้าง 
ค่าเงินบาทเปิดตลาดที่ระดับ 35.33 และค่อยๆ ปรับแข็งค่าขึ้นช่วงต้นและกลางสัปดาห์ หลังจากสัปดาห์ที่แล้วเงินบาทอ่อนค่าค่อนข้างรุนแรง โดยมีเงินทุนจากต่างชาติเริ่มไหลกลับเข้ามาในตลาดพันธบัตรไทย โดยเฉพาะในพันธบัตรระยะสั้น โดยทั้งสัปดาห์ที่ผ่านมาต่างชาติกลับมาเป็นผู้ซื้อสุทธิในตลาดพันธบัตรไทยราว 11,189 ล้านบาท ประกอบกับคอมเมนต์จากประธานเฟด เจเน็ต เยลเลน ที่ว่าเธอต้องการเห็นอัตราเงินเฟ้อขยายตัวมากกว่าเป้าหมายสักระยะหนึ่งก่อนที่จะเริ่มปรับดอกเบี้ยขึ้นอย่างรุนแรง อีกทั้งกลางสัปดาห์ตัวอัตราเงินเฟ้อพื้นฐานของสหรัฐในเดือน ก.ย. ออกมาต่ำกว่าที่คาดเล็กน้อย ทำให้ตลาดลดการคาดการณ์โอกาสการขึ้นดอกเบี้ยของเฟดในเดือน ธ.ค.ลง และดันให้เงินเหรียญสหรัฐอ่อนค่าเมื่อเทียบกับหลายสกุล อย่างไรก็ตามในช่วงปลายสัปดาห์เงินบาทเริ่มกลับมามีทิศทางอ่อนค่าขึ้น หลังจากผู้กำหนดนโยบายของเฟด วิลเลียม ดัดลีย์ ออกมามองว่าโอกาสการขึ้นดอกเบี้ยในเดือน ธ.ค.นั้นเหมาะสม เพราะเศรษฐกิจสหรัฐยังคงอยู่ในทิศทางฟื้นตัว ภาพเดียวกับ Beige book ของเฟดที่มองว่าเศรษฐกิจในพื้นที่ส่วนมากมีแนวโน้มฟื้นตัว โดยตลาดแรงงานเริ่มตึงตัวช่วยให้ค่าจ้างแรงงานในสหรัฐปรับดีขึ้น โดยภาพเศรษฐกิจสหรัฐที่ดีขึ้นในปลายสัปดาห์ทำให้ตลาดเพิ่มคาดการณ์การขึ้นดอกเบี้ยเดือน ธ.ค. มาอยู่ที่ 67.6% และดันเงินเหรียญสหรัฐให้แข็งค่า ทั้งนี้ค่าเงินบาทปิดตลาดที่ 35.13 (ณ วันศุกร์ เวลา 17.00 น.)
ค่าเงินเยนเปิดตลาดที่ระดับ 104.05 และเคลื่อนไหวในกรอบที่แคบในสัปดาห์นี้ที่ 103.15-104.05 ทั้งนี้เงินเยนปรับแข็งค่าขึ้นในช่วงต้นและกลางสัปดาห์จากคอมเมนต์ที่ค่อนข้าง Dovish ของเยลเลน ต่ออัตราการขึ้นดอกเบี้ยของเฟด อีกทั้งข้อมูลอัตราเงินเฟ้อพื้นฐานที่น้อยกว่าคาด ทำให้ตลาดลดโอกาสการขึ้นดอกเบี้ยของเฟดลง ทำให้เงินเหรียญสหรัฐอ่อนค่าลงเมื่อเทียบกับเงินเยน แต่ช่วงปลายสัปดาห์ตัวเลขเศรษฐกิจของสหรัฐปรับดีขึ้น เช่น การก่อสร้างบ้านเดี่ยวที่เพิ่มขึ้นราว 8.1% และ Beige book ของเฟดที่มองว่าเศรษฐกิจในพื้นที่ส่วนมากมีแนวโน้มฟื้นตัว ตลาดจึงกลับมาเพิ่มโอกาสการขึ้นดอกเบี้ยในเดือน ธ.ค. จาก 63% เป็น 67.6% ทำให้เงินเหรียญสหรัฐแข็งค่าขึ้น และเงินเยนปิดตลาดที่ 103.84 (ณ วันศุกร์ เวลา 17.00 น.)
ค่าเงินยูโรเปิดตลาดที่ระดับ 1.1097 และมีทิศทางอ่อนค่าลงต่อเนื่องในสัปดาห์ที่ผ่านมา โดยความเห็นของผู้ว่าการธนาคารกลางยุโรป สะท้อนว่าธนาคารอาจจะผ่อนคลายนโยบายการเงินเพิ่มเติมในการประชุมเดือน ธ.ค. กดดันค่าเงินยูโร โดยสำรวจจากบลูมเบิร์กสะท้อนว่า 90% ของ 50 นักเศรษฐศาสตร์ที่ได้ทำการสำรวจ คาดว่าธนาคารกลางยุโรปจะผ่อนคลายนโยบายการเงินเพิ่มเติมในเดือน ธ.ค. ประกอบกับการชี้แจงเรื่องนี้จากผู้ว่าการธนาคารกลางยุโรปกดดันค่าเงินยูโร ทำให้เงินยูโรปิดตลาดที่ 1.0900 (ณ วันศุกร์ เวลา 17.00 น.)